Echipa Proiectului Athena a UB, prezentă la workshop-ul “Shared experiences on the process of developing the ATHENA Gender Equality Plans”


Miercuri, 6 iulie 2022, a avut loc o primă întâlnire de schimb de experiență privind Planurile de Egalitate de gen între partenerii din Consorțiul Athena, din care face parte și Universitatea din București. La nivelul UB, proiectului ATHENA își propune elaborarea unui Plan de egalitate de gen în cadrul universității.
În cadrul workshop-ului cu titlul Shared experiences on the process of developing the ATHENA Gender Equality Plans, fiecare universitate și institut de cercetare a prezentat succint stadiul dezvoltării planurilor de egalitate de gen cu accent pe probleme întâlnite, povești de succes și recomandări pentru etapele viitoare. Instituțiile se află în stadii diferite – unele au deja planurile formulate și aprobate de forurile de conducere, cum este cazul Universității din București, altele așteaptă aprobarea. 
Astfel, în unele instituții, planurile au fost dezvoltate și aprobate destul de ușor, în altele opoziția a fost mult mai prezentă. Liniile de acțiune prevăzute în aceste documente au elemente comune, respectă cerințele Uniunii Europene, dar reflectă și particularitățile instituționale, fiind personalizate. 
În cadrul reuniunii, s-a discutat, printre altele, despre nevoia de a ieși din paradigma egalității de gen numerice, de a dezvolta indicatori sensibili la gen cât mai relevanți, de a căuta și face alianțe și parteneriate pentru susținerea pe termen lung a demersului. De asemenea, a fost dezbătut și contextul regional de securitate complicat și strategiile adecvate de promovare a egalității de gen.
Totodată, a fost accentuată nevoia de instituționalizare a unui oficiu, Biroul de Egalitate de Gen, pentru sustenabilitatea proiectului.
Mai multe informații despre workshop puteți citi mai multe în materialul disponibil aici.

Prof. univ. dr. Laura Grünberg, coordonator al proiectului ATHENA la nivelul UB
Vă reamintim că, de curând, echipa Athena UB a lansat site-ul https://gep.unibuc.ro, dedicat informării comunității universitare cu privire atât la dezvoltarea și implementarea planului, cât și la evoluția proiectului, în general.
Coordonat la nivelul Universității din București de prof. univ. dr. Laura Grünberg, cadru didactic la Facultatea de Sociologie și Asistență Socială, proiectul ATHENA își propune să susțină universitățile partenere în vederea instituționalizării unui plan de egalitate de gen. 

